UDEP LAM GOGA
Oleh : T.A. Sakti
Assalamu’alaikom dum rakan sahbat
Bacut lon surat rakyat lam nanggroe
Udep lam goga sabe meukarat
Lam geurasa brat dalam tiep uroe
Adak kiban kri yakin hareukat
Meugisa pusat teuhah keuripoe
Tapi geuhudep hansep ban hajat
Nyan punca sabab seunang hanatoe
Kon gara beu-o laloe ngon cakap
Dak meunan sikap citka kada droe
Punca jih Teungku laju lon surat
Barang meuh’ai that di Banda sinoe
Nyang duek di gampong hana that arat
Peuelom nyang jeumot na gule rampoe
Tapi keu kaya payah bak harap
Agen rame that nyang kaya dudoe
Barang le agen yum jih meuh’ai that
Ureueng meularat dum pala-paloe
Pueu saja tabloe yum jih meuningkat
Diphon pisang klat trok bak ram pagoe
Yum breueh pih ji ek yum saka meulipat
Ka putoh ‘cawat’ peugawe nanggroe
Kumisi agen tiep simpang empat
Yum ka meulipat trok bak geutanyoe
Barang di Banda tamong ret Langkat
Bileueng hai sahbat agen padum droe
Boh manok saboh boh kol nyang bulat
Yum jih meulipat di Banda sinoe
Di ureueng meugoe bahthat cit arat
Saba raya that akan nasib droe
Ka nibak meubloe hana geukarat
Peureulee ubat na dilingka droe
Peuelom yum pade kadang meuningkat
Nilam pisang brat meunan cit bagoe
Nyang jeumot-jeumot hana susah that
Lampoh geusambat laen bak meugoe
Bandum geutanyoe patot ta himat
Bek that takarat nibak jak meubloe
Dak jeb ie kupi baroekon lhee pat
Jinoe hai sahbat tacawo keudroe
Peukawen aneuk leupah meukarat
‘Ohtroh nibak had tan bak se tanyoe
Sabab jeulamee meueh 24 karat
Yum jih leupah brat mumang geutanyoe
Peuelom keurija “walimah” adat
Leumo peutoh pusat han ekle tabloe
Lom ngon reuen-mareuen peukateuen rakyat
Sikada adat ban reusam nanggroe
Aneuk meusikula ureueng syik arat
Beulanja that brat mumang ayah droe
Ngon wang SPP sewa kost meuningkat
Buku ngon kitab meuhai bak tabloe
Aneuk kuliah di kota teumpat
Beulanja arat lam meuso-gamoe
Peue lom ureueng syik kureung hareukat
Teuntee arat that aneuk di ranto
Bukonle sayang syeedara sahbat
Nyang hana ingat keu ureueng syik droe
Bak jak kuliah tiep uroe teulat
Laloe piep asap membaca han toe
Allahu Rabbon tulong bek lambat
Sayang susah that rakyat lam nanggroe
Udep lam phang-phoe hek geuhareukat
Barang meuhai that di Banda sinoe
Kireman : T.A. Sakti
Banda Aceh
ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn tgl_Latn ace_Latn ace_Latn ace_Latn hat_Latn ace_Latn